Au fost, joi dimineaţa, la sediul Poliţiei Locale Sector 1 din Calea Griviţei, iar ofiţerii Direcţiei Generale Anticorupţie (DGA) au ridicat 12 agenți locali cercetaţi pentru fapte de corupţie, după mai multe luni de la sesizarea primarului Clotilde Armand.
Ancheta este realizată de ofiţerii DGA, sub coordonarea unui procuror.
Iar anunțul public a fost făcut chiar de Clotilde Armand, printr-un comunicat:
„Mai ştiţi proiectul european prin care am implementat măsuri anticorupţie în primărie şi pentru care am fost trimisă în judecată în urma unei plângeri PSD? Astăzi îşi arată primele rezultate concrete. (…) Sunt percheziţii ale ofiţerilor Direcţiei Generale Anticorupţie la sediul Poliţiei Locale Sector 1 din Calea Griviţei nr. 208-210.
Sunt vizaţi peste 12 poliţişti locali de la Serviciul Ordine Publică şi de la Biroul Circulaţie Rutieră. Dosarul a fost deschis ca urmare a unei plângeri penale pe care am făcut-o în urmă cu mai multe luni, aveam suspiciuni de corupţie şi şpagă în cazul unor poliţişti locali care au fost angajaţi în timpul administraţiilor PSD şi PNL. Am dat atunci dispoziţii actualei conduceri a Poliţiei Locale Sector 1 să ofere tot suportul ofiţerilor DGA, documente şi informaţii, pentru a obţine probele necesare şi a eradica rapid această problemă.
Ofițerii DGA, aflați sub coordonarea unui procuror, și-au făcut treaba și au finalizat astăzi cea mai grea parte a anchetei. Polițiștii locali implicați în acest caz de corupție vor fi suspendați din funcții. Plicurile, intervențiile, nepotismele, comisioanele și șpăgile sunt de netolerat în democrație. Așa se reformează cu adevărat instituțiile statului”.